1963 मायथाइनिफ्राय 2003 मायथाइसिम बर’ रावा बाहायजानाया 57 बोसोर जालांबाय। बे बारग’लांनाय बाजि बोसोराव बर’ राव थुनलाइ आरो हारिमुनि लोगोसे बर’ बिजोंजों सोलोंथाइ लाबोनाय फरायसाफोरा बेसेबां गोरों-गोरा जादों एबा जायाखै, दावगादों एबा गावगायाखै सानना नायबिजिरनायनि सम जाबाय।लोगोसे बिमा रावनि सोलोंथाइनि बिजों हिसाबै बर’ रावा बेसेबां दावगाखो एबा दावगायाखै लोगोसे बर’ रावा सरखारि बिथिडाव बेसेबां मान-मर्जादा मोनखो एबा मोनाखै बेफोर गासै बाथ्राफोरखौ सावरायनानै नायबिजिरनाबनि सम सफैथारबाय। बयनिख्रुइबो नोजोर होनो गोनां बाथ्राया जाबाय आथिखालनि बर’ फिसाफोरा गावनि बिमा रावखौ फोथांना लाखिनाय बिबानखौ बोरैहाय बानस’दों बानस’आखै सानखांना बिजिरना नायंनायनि सम सफैथारबाय बुंजायो।